Diari Oficial de la Generalitat Valenciana


Sumari del DOGV 7048, del 18-06-2013 (2013/6399)

DECRET 74/2013, de 14 de juny, del Consell, pel qual es regula la Formació Professional Dual del sistema educatiu a la Comunitat Valenciana.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/06/14/74**

### Versions

 27/06/2024 - Actualitat  07/04/2021 - 26/06/2024  Text inicial: 19/06/2013 - 06/04/2021 

### Dades del document

Número de DOGV
:   7048

Data del DOGV
:   18-06-2013

Secció del DOGV
:   I. DISPOSICIONS GENERALS

Número del document
:   2013/6399


Data del document
:   14-06-2013

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament professional
    * alumnat
    * relació escola-vida professional
    * pràctiques de formació
    * alumne
    * legislació
    * relació escola-indústria
    * legislació escolar

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 27.06.2024 -**

 

**Decret 74/2013, de 14 de juny, del Consell, pel qual es regula la Formació Professional Dual del sistema educatiu a la Comunitat Valenciana.**

 

[**(DOGV núm. 7048 de 18.06.2013)**](https://dogv.gva.es/datos/2013/06/18/pdf/2013_6399.pdf)

 

 

**ÍNDEX**

 

**Preàmbul**

**Capítol I. Aspectes generals**

**Capítol II. Ordenació de la Formació Professional Dual**

**Capítol III. Oferta de Formació Professional Dual**

**Capítol IV. Accés, admissió i matrícula en la Formació Professional Dual**

**Capítol V. Avaluació i obtenció dels títols de Formació Professional en Formació Professional Dual**

**Capítol VI. Agents que intervenen en la Formació Professional Dual i les seues funcions.**

**Capítol VII. Interrupció i cessament de la formació d****’un alumne o alumna en Formaci****ó Professional Dual**

**Capítol VIII. Exempció del mòdul professional de formació en centres de treball en Formació Professional Dual**

**Capítol IX. Adaptacions curriculars del programa de formació**

**Capítol X. Finançament**

**Disposicions addicionals**

**Disposicions transitòries**

**Disposició derogatòria**

**Disposicions finals**

 

 

PREÀMBUL

 

La Formació Professional constitueix un dels pilars fonamentals en les societats modernes per a augmentar la qualitat de vida de les persones i la competitivitat de les empreses. Estos principis han sigut demostrats en nombrosos estudis, per la qual cosa, des de la constitució de la Unió Europea, ha format part de les polítiques estratègiques de desenrotllament, i s’ha encarregat als països membres la seua potenciació, qualitat, transparència i vinculació amb les necessitats de les organitzacions.

En l’àmbit europeu, els resultats previstos en el Comunicat de Bruges sobre una cooperació europea reforçada en matèria d’educació i formació professionals per al període 2011-2020, de 7 de desembre de 2010, posen de manifest la necessitat d’incrementar els programes de pràctiques o altres formes d’aprenentatge basats en el treball. També destaquen la importància de mesures destinades a augmentar l’oferta de llocs de formació addicionals en les empreses, i a millorar l’intercanvi de coneixement i de personal entre la Formació Professional que té lloc en els centres i en les organitzacions productives.

L’Orde de 20 de juliol de 2009, de la Conselleria d’Educació, va establir el règim d’alternança entre formació i treball en les ensenyances de Formació Professional amb l’objectiu d’impulsar una nova forma d’organització de la formació dels cicles formatius que oferira estímuls positius, tant a l’alumnat perquè no abandone els seus estudis, o als treballadors i treballadores amb escassa o cap qualificació perquè els començara, com a les empreses demandants de treballadors i treballadores qualificats, possibilitant la simultaneïtat, en el temps, de la formació inicial i l’activitat laboral, com a síntesi de la persona que estudia i treballa, en un camp professional directament relacionat amb la Formació Professional que estiguera cursant.

El Reial Decret 1147/2011, de 29 de juliol, pel qual s’establix l’ordenació general de la Formació Professional del sistema educatiu, assenyala que podran desenrotllar-se programes formatius en alternança en col·laboració amb empreses per a aquelles persones que disposen d’un contracte de treball, un contracte per a la formació o una beca de formació en empreses o entitats públiques.

Pel Reial Decret 1529/2012, de 8 de novembre, es desenrotlla el contracte per a la formació i l’aprenentatge i s’estableixen les bases de la Formació Professional Dual, per la implantació progressiva de la Formació Professional Dual a Espanya.

És procedent avançar decididament en una Formació Professional Dual basada en una major col·laboració i participació de les empreses en els sistemes de Formació Professional, propiciant una participació més activa de l’empresa en el mateix procés formatiu de l’alumnat i, això, permetre que estes coneguen de manera més pròxima la formació que reben els jóvens, cada vegada més adaptada a les demandes dels sectors productius i a les necessitats específiques de les empreses.

Als efectes d’este decret s’entendrà pel model de Formació Professional Dual el conjunt de les accions que tenen com a finalitat proporcionar a l’alumnat una qualificació professional que combine la formació rebuda en un centre educatiu amb l’activitat formativa en una empresa, i, amb això, aconseguir la implicació de les empreses en el programa educatiu per a afavorir la inserció laboral i la contractació directa de l’alumnat. L’adquisició de les competències en el mateix lloc de treball, en íntima relació amb les necessitats del mercat laboral, suposa un major acostament entre l’estudiant i el seu futur professional.

L’objectiu principal de la Formació Professional Dual és el de marcar un camí d’evolució de les ensenyances de Formació Professional a la Comunitat Valenciana cap a una major adequació de la formació dels futurs treballadors i treballadores a les necessitats de les empreses.

De la mateixa manera, es pretén que este nou sistema de col·laboració contribuïsca a generar noves dinàmiques de reciprocitat dels centres educatius cap a les empreses, millorant l’accessibilitat dels nostres centres per a la formació contínua de les plantilles de les empreses i entitats col·laboradores.

Així mateix, la Formació Professional Dual té els objectius següents:

1. Adequar la formació dels treballadors i treballadores a les necessitats de les empreses.

2. Incrementar la vinculació i coresponsabilitat de les empreses i centres educatius, tant en formació inicial dels futurs professionals com en la formació permanent.

3. Afavorir l’actualització dels dissenys curriculars i la transferència de coneixements entre empreses i centres educatius.

4. Facilitar l’accés al mercat de treball a les persones amb una qualificació oficialment reconeguda.

5. Incrementar les possibilitats d’inserció laboral de les persones en formació.

6. Contribuir a reduir l’abandó escolar primerenc.

7. Incrementar el nombre de persones que obtenen una qualificació oficialment reconeguda.

La Formació Professional Dual del sistema educatiu, a través de convenis de col·laboració amb les empreses, preveu un règim de beques per a l’alumnat que hi participe. L’alumnat en règim de beques s’enquadra en l’àmbit d’aplicació del Reial Decret 1493/2011, de 24 d’octubre, d’inclusió dels becaris i les becàries en el Règim General de la Seguretat Social.

En definitiva este decret té per objecte adaptar la normativa autonòmica al Reial Decret 1529/2012, de 8 de novembre, i regular la implantació de la Formació Professional Dual del sistema educatiu a la Comunitat Valenciana.

Fent ús de les competències de l’article 53 de l’Estatut d’Autonomia de la Comunitat Valenciana, oït el Consell Valencià de Formació Professional, consultades les diferents conselleries de la Generalitat, consultats els agents socials, a proposta de la consellera d’Educació, Cultura i Esport conforme amb el Consell Jurídic Consultiu de la Comunitat Valenciana, i amb la deliberació prèvia del Consell en la reunió del dia 14 de juny de 2013,

 

**Índex** **▲**

 

DECRETE

 

CAPÍTOL I  
 Aspectes generals

 

**Article 1. Objecte i àmbit d****’aplicaci****ó**

1. Este decret té per objecte desplegar en l’àmbit de la Comunitat Valenciana la legislació bàsica estatal en matèria de Formació Professional Dual en el sistema educatiu.

2. Així mateix, serà aplicable a tots els centres educatius autoritzats a la Comunitat Valenciana per a impartir la Formació Professional Dual.

 

**Article 2. Definicions**

1. Als efectes d’este decret, s’entendrà per Formació Professional Dual el conjunt de les accions i iniciatives formatives, mixtes d’ocupació i formació, que tenen per objecte la qualificació professional dels treballadors i treballadores en un règim d’alternança d’activitat laboral en una empresa amb l’activitat formativa rebuda en el marc del sistema de Formació Professional per a l’ocupació o del sistema educatiu.

Tindrà la consideració de Formació Professional Dual l’activitat formativa inherent als contractes per a la formació i l’aprenentatge regulada en el capítol II del títol II del Reial Decret 1529/2012, de 8 de novembre, pel qual es desenrotlla el contracte per a la formació i l’aprenentatge i s’estableixen les bases de la Formació Professional Dual.

Així mateix, tindran consideració de Formació Professional Dual els projectes desenrotllats en l’àmbit del sistema educatiu regulats en el títol III del Reial Decret 1529/2012, de 8 de novembre.

2. Als efectes del present decret, s’entén per Formació Professional en règim ordinari la Formació Professional reglada que s’imparteix en els centres educatius.

3. S’entendrà per projecte de Formació Professional Dual el document realitzat pel centre educatiu que conté la planificació del conjunt d’actuacions formatives que es duran a terme tant en el centre educatiu com en l’empresa per a desenrotllar la Formació Professional Dual en el cicle formatiu corresponent.

4. El programa de formació és el document individualitzat per a cada lloc formatiu en l’empresa, que arreplega la programació didàctica dels mòduls professionals que componen el cicle formatiu de Formació Professional Dual.

5. S’entén per tutor o tutora de Formació Professional Dual la persona que designa el centre educatiu per a coordinar, desenrotllar i realitzar un seguiment de la formació en el centre educatiu i en l’empresa en Formació Professional Dual.

Actuarà com a nexe entre el centre educatiu i l’empresa i serà la persona responsable de la seua coordinació.

6. S’entén per instructor o instructora la persona que designa l’empresa per a tutoritzar i instruir l’alumnat durant l’exercici de l’activitat formativa en el centre de treball en els termes programats.

7. Als efectes del present decret, el terme empresa es fa extensiu tant a entitats públiques com privades.

 

**Article 3. Model de relació alumnat-empresa**

L’activitat formativa en l’empresa en Formació Professional Dual es desenrotllarà d’acord amb el que estableixen els títols II i III del Reial Decret 1529/2012, de 8 de novembre, pel qual es desenrotlla el contracte per a la formació i l’aprenentatge i s’estableixen les bases de la Formació Professional Dual.

La mencionada formació es desenrotllarà preferentment per mitjà del contracte per a la formació i l’aprenentatge i el règim de beques.

En aquells casos en què la Formació Professional Dual es realitze en una entitat pública, l’esmentada formació es durà a terme per mitjà del règim de beques, en la forma que es determine per a cada projecte de Formació Professional Dual, segons el que disposa el Reial Decret 1493/2011, de 24 d’octubre, pel qual es regulen els termes i les condicions d’inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d’1 d’agost, sobre Actualització, Adequació i Modernització del Sistema de la Seguretat Social.

 

**Article 4. Modalitats de desenrotllament de la Formació Professional Dual**

Les modalitats per les quals es desenrotllarà la Formació Professional Dual seran les establides en l’Article 3 del Reial Decret 1529/2012, de 8 de novembre, pel qual es desenrotlla el contracte per a la formació i l’aprenentatge i s’estableixen les bases de la Formació Professional Dual.

2. En el desenvolupament normatiu d’aquest Decret es podran establir diferents varietats de Projectes de Formació Professional Dual amb l’objectiu d’atendre les diferents casuístiques que la seua aplicació pràctica requerisca. ****[1]****

 

**Article 5. Persones a les quals va dirigida la Formació Professional Dual del sistema educatiu**

1. La Formació Professional Dual del sistema educatiu es dirigeix a l’alumnat matriculat, en règim presencial o semipresencial, en cicles de Formació Professional Bàsica, en cursos d’especialització, i en cicles formatius de grau mitjà o grau superior, que simultaniege la formació en el centre educatiu amb activitats a realitzar en l’empresa relacionades amb aquesta formació i que formen part del programa de formació dissenyat pel centre educatiu. ****[2]****

2. Els participants en el règim de Formació Professional Dual que siguen menors d’edat hauran de ser en tot cas majors de 16 anys i comptar amb l’autorització dels seus pares, mares, representants legals i, així mateix, haurà de respectar-se la normativa laboral establida respecte d’això.

 

**Article 6. Informació a l****’alumnat de Formaci****ó Professional Dual**

Amb anterioritat a l’admissió en el cicle formatiu, les persones interessades rebran informació del centre relativa a:

1. Les finalitats de la Formació Professional Dual.

2. La distribució temporal de l’activitat formativa en el centre educatiu i les activitats a realitzar en l’empresa.

3. La tipologia de les empreses on hauran de dur a terme l’activitat formativa.

4. El contingut del conveni de col·laboració per a l’exercici de l’activitat formativa en l’empresa, subscrit entre esta i el centre educatiu.

5. Règim de beques.

6. Avaluació específica de riscos laborals de l’empresa en què haja de realitzar-se la Formació Professional Dual.

 

**Article 7. Conformitat de l****’alumnat de Formaci****ó Professional Dual**

1. Els alumnes de Formació Professional Dual o els seus pares, mares o representants legals, en el cas de ser menors d’edat, una vegada produïda l’admissió en el cicle formatiu que està autoritzat per a impartir-se en Formació Professional Dual i amb anterioritat a l’inici de l’activitat formativa en l’empresa, hauran de firmar i entregar un escrit justificatiu de:

a) Estar assabentat de les finalitats de la Formació Professional Dual.

b) Conéixer i acceptar la distribució temporal de l’activitat formativa en el centre educatiu i les activitats a realitzar en l’empresa.

c) Autoritzar el centre educatiu a facilitar les seues dades personals imprescindibles a fi que les empreses puguen complir les obligacions establides en el Reial Decret 1493/2011, de 24 d’octubre, i d’acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.

d) Estar disposat, a exercir les activitats formatives en l’empresa relacionades amb el projecte de Formació Professional Dual.

2. L’alumnat haurà d’autoritzar l’intercanvi d’informació entre els responsables del centre educatiu i de l’empresa respecte a la seua progressió en la consecució de la qualificació professional a fi d’adequar la programació curricular del cicle formatiu a les necessitats de qualificació de referència.

3. Així mateix, l’alumnat haurà d’estar informat que, en l’avaluació i la qualificació acadèmica dels seus estudis, es tindran en compte les aportacions dels instructors o instructores del centre de treball i el resultat de les activitats formatives realitzades en este.

 

**Article 8. Requisits de les empreses participants**

1. Les empreses que participen en un projecte de Formació Professional Dual hauran de comptar preferentment amb centres de treball ubicats a la Comunitat Valenciana.

2. Els centres de treball hauran de disposar d’una avaluació de riscos específics del lloc o llocs de treball que haja de desenrotllar l’alumnat, d’acord amb la legislació vigent en matèria de prevenció de riscos laborals. En el cas que l’alumne o alumna siga menor d’edat, l’avaluació de riscos haurà de tindre en compte esta circumstància.

3. Els centres de treball en els quals l’alumnat realitze les pràctiques formatives han de permetre que es desenrotlle i garantisca el programa de formació.

4. Les empreses, els centres de treball de les quals participen en la Formació Professional Dual, hauran d’estar al corrent de la Seguretat Social i dels tributs corresponents, tant nacionals com autonòmics.

5. Les empreses que participen en el desenrotllament de la Formació Professional Dual regulada en este decret es comprometran a mantindre el nombre de treballadors i treballadores de la seua plantilla del departament en què l’alumne o alumna realitze la seua formació pràctica. L’esmentat compromís pretén evitar la possibilitat d’amortitzar llocs de treball com a conseqüència de la incorporació d’alumnes en esta modalitat de formació i tindrà la mateixa vigència temporal que l’estipulada per al desenrotllament del programa de formació.

6. Supòsits d’exclusió:

a) Les empreses o entitats que hagen sigut sancionades en ferm amb motiu de les infraccions contingudes en les seccions 1a i 3a del capítol II (infraccions en matèria de relacions laborals i infraccions en matèria d’ocupació, respectivament) i en els capítols III, IV i V (infraccions en matèria de Seguretat Social, infraccions en matèria de moviments migratoris i treball d’estrangers i infraccions en matèria de societats cooperatives, respectivament) del Text Refós de la Llei d’Infraccions i Sancions de l’Orde Social, aprovat mitjançant el Reial Decret Legislatiu 5/2000, de 4 d’agost, durant els tres anys anteriors a la seua participació en la Formació Professional Dual.

b) Les empreses o entitats que hagen sigut sancionades en ferm amb motiu de les infraccions greus i molt greus contingudes en la secció 2a del capítol II (infraccions en matèria de prevenció de riscos laborals) del Text Refós de la Llei d’Infraccions i Sancions de l’Orde Social, aprovat mitjançant el Reial Decret Legislatiu 5/2000, de 4 d’agost, durant els dos i tres anys, respectivament, anteriors a la seua participació en la Formació Professional Dual.

c) Les empreses o entitats que hagen sigut condemnades per mitjà de sentència ferma pels delictes contra els drets dels treballadors i treballadores continguts en el títol XV del llibre segon del Codi Penal, durant els 5 anys anteriors a la seua participació en la Formació Professional Dual.

d) Aquelles que es troben sancionades penalment o administrativament o es troben incurses en prohibició legal que les inhabilite per a això, incloent-hi les que s’hagen produït per incórrer en discriminació per raó de sexe, en virtut de la Llei Orgànica 3/2007, de 22 de març, per la Igualtat Efectiva de Dones i Hòmens.

 

**Article 9. Convenis de col·laboració**

1. El desenrotllament de la Formació Professional Dual es formalitzarà a través d’un conveni de col·laboració amb l’empresa d’acord amb el model normalitzat que es publicarà en la pàgina web de la conselleria amb competències en matèria de Formació Professional del sistema educatiu. El desenrotllament del mencionat conveni serà supervisat per la Inspecció Educativa segons el que s’establisca reglamentàriament.

2. El conveni de col·laboració preveurà, com a mínim, els aspectes següents:

a) El programa de formació.

b) El nombre d’alumnes participants.

c) El règim de beques.

d) La jornada i l’horari en el centre i en l’empresa.

e) Les condicions que han de complir les empreses, el alumnat, el professorat i el personal tutor.

f) Les assegurances necessàries per a l’alumnat i el professorat per a la cobertura de la formació.

3. En el cas de contracte de formació i aprenentatge, este conveni de col·laboració s’annexarà al contracte de treball segons el que disposa l’Article 21 del Reial Decret 1529/2012, de 8 de novembre.

4. Els supòsits de modificació del conveni de col·laboració es desplegaran reglamentàriament.

 

**Article 10. Duració i rescissió dels convenis de col·laboració******[3]****

1. La duració dels convenis de col·laboració a què es refereix l’article anterior estarà condicionada pel model de formació dual objecte d’aplicació. Així, quan es tracte d’un model de formació dual de dos anys, la duració del conveni podrà arribar fins a quatre anys, i es podrà prorrogar, per una sola vegada, per un nou període de les mateixes característiques. Quan es tracte d’un model de formació dual a tres anys, la duració del conveni tan sols podrà arribar fins a tres anys, i també es podrà prorrogar, per una sola vegada, per un nou període de les mateixes característiques.

2. Sense perjudici del que s’estableix en el punt anterior, els convenis podran rescindir-se de manera unilateral per qualsevol de les parts per mitjà de comunicació a l’altra part amb una antelació mínima de quinze dies i també amb caràcter immediat per alguna de les causes següents:

a) Cessament d’activitats del centre educatiu o de l’empresa col·laboradora.

b) Força major que impossibilite el desenvolupament de les activitats programades.

c) Per denúncia raonada de qualsevol de les parts.

3. Les empreses que subscriguen els convenis de col·laboració han de comprometre’s a mantindre, durant el temps acordat en el conveni, la distribució temporal de l’activitat formativa en el centre educatiu i les activitats a realitzar en l’empresa. En el cas de modificació d’aquests dos últims aspectes, els preavisos hauran de dirigir-se al centre educatiu a fi d’analitzar conjuntament la viabilitat i, si escau, acordar una nova distribució temporal de l’activitat formativa en el centre educatiu i de les activitats a realitzar en l’empresa. La Inspecció d’Educació vetlarà pel correcte compliment de la normativa vigent i que aquestes modificacions no alteren els objectius definits pel programa.

 

**Article 11. Projecte de Formació Professional Dual**

1. Els projectes de Formació Professional Dual preveuran, com a mínim, la identificació de l’empresa que participe en la Formació Professional Dual, declaració responsable emesa per esta que acredite el compliment del que estableixen els articles 8 i 14 d’este decret; el programa de formació diferenciat per a cada lloc formatiu i per mòduls professionals; el nombre d’alumnes participants en Formació Professional Dual; la jornada en l’empresa i l’horari del centre educatiu respectant el que estableix l’Article 13 del present decret, el règim de beques, les condicions que han de complir les empreses, l’alumnat, el professorat, i el personal tutor.

La direcció general competent en matèria de formació professional del sistema educatiu denegarà aquells projectes de Formació Professional Dual que no incloguen este contingut mínim.

2. El centre docent, amb la col·laboració de l’empresa, definirà un programa de formació per a cada un dels alumnes en Formació Professional Dual, on es concretaran les activitats que està previst realitzar en l’empresa i que formarà part del conveni de col·laboració. El programa de formació haurà de ser coherent amb els resultats d’aprenentatge curriculars del cicle formatiu i els criteris d’avaluació d’aquests. El centre docent vetlarà perquè el desenvolupament curricular dels mòduls es realitze de manera coordinada i estiga relacionat amb les activitats contingudes en el programa de formació.

L’empresa podrà modificar el programa de formació al llarg del període de vigència del conveni de col·laboració, sempre que continue estant relacionat, de manera estreta, amb els continguts del cicle formatiu que cursa l’alumnat, i compte amb l’acord previ de l’alumne o alumna i del centre educatiu. Així mateix, haurà de ser supervisat per la Inspecció d’Educació. ****[4]****

 

**Índex** **▲**

 

CAPÍTOL II  
 Ordenació de la Formació Professional Dual

 

**Article 12. Duració i estructura curricular de la Formació Professional Dual******[5]****

1. La duració del cicle formatiu podrà ampliar-se fins a tres anys.

2. Independentment del model que es desenvolupe, s’haurà de tindre en compte que:

a) El centre educatiu serà l’encarregat d’implementar les mesures necessàries per a aconseguir assolir els resultats d’aprenentatge del cicle formatiu que estableix la normativa vigent.

b) La Formació Professional Dual és un treball conjunt dels centres formatius i les empreses, de manera que aquestes últimes han d’aportar al programa un valor afegit d’especialització, ampliació o significació complementari a les competències adquirides per l’alumnat en els centres docents.

c) La varietat a tres anys estarà justificada, únicament, en cas de preveure un procés important d’especialització en el sector productiu del cicle formatiu.

3. La dualitat entre la formació en el centre educatiu i en l’empresa podrà preveure l’especialització necessària i convinguda entre ambdós per a complementar la formació pràctica que rep en l’empresa l’alumnat matriculat en la Formació Professional del sistema educatiu. Aquest complement podrà únicament desenvolupar-se en l’empresa i no suposarà una modificació dels resultats d’aprenentatge curriculars del cicle formatiu de la Comunitat Valenciana.

4. La dualitat entre la formació i el treball es pot organitzar per dies a la setmana, per setmanes o per quinzenes, per mesos o per anys. Això estarà especificat en el projecte de Formació Professional Dual del centre, que, al seu torn, haurà de ser aprovat per la direcció general competent en matèria de la formació professional del sistema educatiu.

5. Durant el primer trimestre del primer curs del cicle formatiu l’alumnat realitzarà activitats de formació en el centre d’educatiu. A partir del segon trimestre i fins a la finalització del cicle, l’alumnat podrà compatibilitzar la formació en el centre educatiu amb la de l’empresa, sempre que quede justificat pel model productiu de l’empresa o les característiques de l’alumnat.

6. L’alumnat haurà de cursar prèviament la formació necessària que garantisca el desenvolupament de la formació en l’empresa amb seguretat i eficàcia.

 

**Article 13. Currículum de la Formació Professional Dual**

1. Els projectes de Formació Professional Dual que presenten els centres educatius per a la seua aprovació hauran de basar-se en el contingut curricular propi de la Comunitat Valenciana del cicle formatiu en què s’haja d’implantar esta modalitat, diferenciant, per mòduls professionals, el que es desenrotllarà en el centre educatiu i en l’empresa.

2. Els continguts que necessàriament hauran de ser impartits en el centre educatiu seran els continguts mínims arreplegats en la regulació estatal a través dels reials decrets que regulen els títols de Formació Professional. A més, hauran d’impartir-se en la seua totalitat en el centre educatiu els continguts del mòdul d’anglés.

3. Tal com s’establix en l’apartat 2 de l’Article 30, del títol III del Reial Decret 1529/2012, de 8 novembre, en el programa de formació s’establirà un mínim del 33 % de les hores de formació establides en el títol amb participació de l’empresa. Este percentatge podrà ampliar-se fins a un 50 % en funció de les característiques de cada mòdul professional i de l’empresa participant.

 

**Article 14. Requisits de l****’instructor o instructora de l****’empresa**

1. Els instructors o instructores formaran part de la plantilla de l’empresa, i en cap cas podran ser subcontractats amb entitats alienes a l’empresa.

Els instructors o instructores designats per l’empresa hauran de reunir almenys un dels requisits següents, pel que fa a la seua formació i experiència:

a) Tres anys d’experiència professional no docent en llocs de treball relacionats directament amb els continguts del cicle formatiu.

b) Posseir una titulació igual o superior al cicle formatiu que està cursant l’alumne i alumna de Formació Professional.

2. Reglamentàriament, podran establir-se condicions addicionals que hauran de complir els instructors i instructores de les empreses en relació amb la formació didàctica i l’acreditació oficial de la competència vinculada als continguts del cicle formatiu. L’Administració educativa impulsarà els procediments que faciliten estes condicions.

 

**Article 15. Tutor o tutora del centre educatiu de Formació Professional Dual**

1. En els centres educatius sostinguts amb fons públics hi haurà un tutor o tutora per cada grup d’alumnat que realitze la Formació Professional Dual.

2. Serà designat per la direcció del centre educatiu, a proposta de la direcció d’estudis, oïda la direcció de la família professional, i haurà de recaure preferentment en professorat de la família professional que impartisca classe a l’alumnat, a excepció dels cicles curts, i en este cas recaurà preferentment en professorat de la família professional que haja impartit classe al grup en el primer curs.

3. Serà preferentment diferent del tutor o tutora del mòdul professional de Formació en Centres de Treball i per a realitzar les seues funcions disposarà d’un nombre d’hores lectives de còmput setmanal que s’assignaran proporcionalment a variables que reglamentàriament es determinen, sense superar en cap cas el nombre d’hores de què disposa el tutor o tutora del mòdul professional de Formació en Centres de Treball.

El tutor o tutora de Formació Professional Dual haurà de realitzar labors de coordinació amb l’equip docent del cicle, els quals dedicaran, dins de les seues hores complementàries de còmput setmanal, el temps suficient per a dur a terme l’adaptació de la programació del mòdul professional que impartisca en Formació Professional Dual.

4. La direcció del centre educatiu sostingut amb fons públics consignarà en els pressupostos de gasto, aprovats pel Consell Escolar o el Consell Social, les quantitats necessàries per a atendre la planificació i seguiment de la Formació Professional Dual, de la mateixa manera que es fa en el seguiment del mòdul professional de Formació en Centres de Treball per part del professorat i tutors o tutores, als efectes del qual caldrà ajustar-se al que disposa el Decret 64/2011, de 27 de maig, del Consell, sobre indemnitzacions per raó del servici i gratificacions per servicis extraordinaris.

 

**Article 16. Mecanismes de coordinació i seguiment**

1. S’establirà un mecanisme permanent de comunicació i seguiment del programa de formació entre el centre educatiu i l’empresa. Amb este fi, cada una de les parts designarà la respectiva persona responsable.

2. El tutor o tutora del centre educatiu i l’instructor o instructora de l’empresa establiran els canals de comunicació oportuns, incloent-hi els de caràcter telemàtic, així com un règim de visites per part del tutor o tutora a l’empresa, a fi de garantir un seguiment i avaluacióòptima de l’alumnat. El mencionat règim de visites es detallarà en el programa de formació.

El programa de formació podrà ser modificat d’acord amb el que estableix l’Article 11.2 del present decret.

3. El tutor o tutora podran estipular tants contactes telemàtics com considere oportuns amb l’alumnat i l’instructor o instructora per a dur a terme el seguiment de les pràctiques formatives.

Per al seguiment i comunicació s’utilitzaran els suports documentals i telemàtics que proporcione la direcció general competent en matèria de formació professional del sistema educatiu.

 

**Índex** **▲**

 

CAPÍTOL III  
 Oferta de Formació Professional Dual

 

**Article 17. Autorització del projecte de Formació Professional Dual******[6]****

1. Els centres educatius que vulguen posar en marxa nous cicles en Formació Professional Dual presentaran el corresponent projecte de Formació Professional Dual a la direcció general competent en matèria de formació professional del sistema educatiu durant els períodes que a aquest efecte es determinen per resolució de l’òrgan competent en matèria Formació Professional del sistema educatiu.

2. La conselleria competent en matèria d’educació podrà establir diferents tràmits dins del procediment d’autorització, en funció de la varietat del projecte a desenvolupar. L’autorització del projecte de Formació Professional Dual tindrà una vigència temporal d’un any prorrogable anualment de manera automàtica, llevat que alguna de les parts al·legue circumstàncies que impossibiliten el desenvolupament del projecte de Formació Professional Dual.

3. La Inspecció d’Educació supervisarà i controlarà des del punt de vista pedagògic i organitzatiu, el desenvolupament de la Formació Professional Dual. A més, podrà assessorar, orientar i informar els diferents sectors de la comunitat educativa en l’exercici dels seus drets i en el compliment de les seues obligacions.

En els supòsits en els quals es vulga disposar d’un projecte de Formació Professional Dual, en el qual el projecte de formació justifique que el mòdul professional de Formació en Centres de Treball es realitze fora de la Comunitat Valenciana, es requerirà aprovació expressa de la direcció general competent en matèria de formació professional del sistema educatiu amb un informe previ de la Inspecció d’Educació.

 

 

**Article 18. Acords/convenis amb administracions públiques, Consell de Cambres, cambres de Comerç, Indústria i Navegació de la Comunitat Valenciana, institucions, agrupacions, associacions i federacions empresarials**

La conselleria competent en matèria d’educació podrà subscriure acords/convenis amb administracions públiques, Consell de Cambres, cambres de Comerç, Indústria i Navegació de la Comunitat Valenciana, institucions, agrupacions, associacions i federacions empresarials, a fi d’ampliar l’oferta de llocs en la Formació Professional Dual.

 

**Article 19. Nombre màxim de llocs formatius per empresa******[7]****

1. Tota empresa que participe en la Formació Professional Dual haurà d’oferir almenys un lloc formatiu amb independència del nombre de treballadors i treballadores amb què compte.

2. S’inclou, expressament, la possibilitat d’acollir alumnat en Formació Professional Dual per part d’empresaris i empresàries individuals i professionals independents, encara que no tinguen persones treballadores a càrrec seu, sempre que puga garantir-se el compliment del programa formatiu.

3. En aquelles empreses amb forma societària, per a oferir diversos llocs formatius de manera simultània, serà necessari mantindre la relació d’un lloc formatiu per cada tres persones treballadores, sense que el nombre de llocs formatius oferits de manera simultània d’una determinada categoria, funcions o perfil siga superior al dels treballadors i treballadores del centre de treball de la mateixa categoria, funcions o perfil.

El que s’exposa en el paràgraf anterior haurà de figurar en el conveni de col·laboració regulat en l’article 9 del present decret.

 

**Article 20. Assignació de l****’alumnat als llocs de treball. Proc****és de selecci****ó**

El centre educatiu arreplegarà les sol·licituds dels alumnes i les alumnes, valorarà i comprovarà el compliment dels requisits i proposarà a l’empresa un nombre suficient d’alumnes per a la selecció final per part d’esta.

En este procés es vetlarà per salvaguardar la participació de l’alumnat amb necessitats educatives especials.

 

**Article 21. Realització d****’activitats formatives en m****és d****’una empresa**

El tutor o tutora podrà seqüenciar les estades formatives en més d’una empresa amb l’objecte de millorar els resultats de l’aprenentatge.

 

**Article 22. Certificacions i avaluació de l****’alumnat**

L’avaluació de l’alumnat serà responsabilitat del professorat dels mòduls professionals del centre educatiu, tenint en compte les aportacions dels instructors o instructores de l’empresa i les activitats exercides en este.

 

**Article 23. Seguiment i avaluació**

La Inspecció Educativa realitzarà el seguiment i avaluació dels centres en què s’impartisca Formació Professional Dual.

 

**Índex** **▲**

 

CAPÍTOL IV  
 Accés, admissió i matrícula en la Formació Professional Dual

 

**Article 24. Accés, admissió i matrícula en la Formació Professional Dual**

1. Els grups de Formació Professional Dual seran publicats anualment en el procés habitual d’admissió.

2. Per a ser admés en Formació Professional Dual s’han de complir els requisits d’accés, admissió i matrícula establits per a la Formació Professional en règim ordinari. A més, s’haurà de presentar la sol·licitud per a cursar la Formació Professional Dual i, si és el cas, realitzar la matrícula en l’esmentada formació, segons la normativa vigent que regule el procés d’accés, admissió i matrícula en Formació Professional en règim ordinari.

El procés a què es refereix el paràgraf anterior es realitzarà en la forma i en els termes que reglamentàriament es determine.

 

**Índex** **▲**

 

CAPÍTOL V  
 Avaluació i obtenció dels títols de Formació Professional  
  en Formació Professional Dual

 

**Article 25. Memòria final anual**

Al finalitzar el curs acadèmic, el tutor o tutora del centre educatiu elaborarà una memòria de les activitats dutes a terme per l’alumnat en el desenrotllament de les activitats formatives en Formació Professional Dual, d’acord amb el model que reglamentàriament es determine.

 

**Article 26. Certificat de realització del cicle formatiu en Formació Professional Dual**

1. Els centres educatius elaboraran una relació en què constarà tot l’alumnat del centre educatiu que ha realitzat Formació Professional Dual, la qualificació obtinguda i, si és el cas, si l’alumne o alumna va obtindre l’exempció parcial o total del mòdul professional de Formació en Centres de Treball, els llocs formatius ocupats per cada alumne o alumna, el nombre de jornades desenrotllades i el nombre total d’hores realitzades per cada un dels alumnes, d’acord amb el model que reglamentàriament es determine.

2. La direcció del centre educatiu remetrà la mencionada relació a la direcció general competent en matèria de formació professional del sistema educatiu en un termini màxim de 15 dies hàbils des de la finalització d’este.

3. Així mateix, els centres educatius expediran a cada alumne i alumna que haja superat el cicle formatiu en Formació Professional Dual un certificat acreditatiu de l’empresa o de les empreses on va realitzar les activitats formatives, els llocs formatius ocupats, les tasques i hores realitzades, d’acord amb el model que reglamentàriament es determine.

 

**Índex** **▲**

 

CAPÍTOL VI  
 Agents que intervenen en la Formació Professional Dual   
 i les seues funcions

 

**Article 27. Consell de Cambres, cambres de Comerç, Indústria i Navegació, associacions i federacions empresarials**

El Consell de Cambres, cambres de Comerç, Indústria i Navegació, associacions i federacions empresarials podran col·laborar en el desenrotllament de la Formació Professional Dual, en els aspectes següents:

1. Assessorar la direcció general competent en matèria de formació professional del sistema educatiu en el desenrotllament de la Formació Professional Dual i proposar mesures que contribuïsquen a millorar-lo.

2. Promoure la firma de convenis marc amb empreses, institucions o entitats disposades a col·laborar tècnicament en la gestió de la Formació Professional Dual.

3. Assessorar en el desenrotllament i actualització, per part de la direcció general competent en matèria de formació professional del sistema educatiu, d’un pla d’informació i explicació a les empreses, institucions o entitats sobre la importància i l’interés de la seua col·laboració en la participació i bon desenrotllament de la Formació Professional Dual.

4. Promoure la realització de jornades formatives per a instructors i instructores que col·laboren amb el centre educatiu.

Així mateix, els centres educatius podran demanar informes a les confederacions empresarials més representatives de la Comunitat Valenciana, o certificats al Consell de Cambres i a les cambres de Comerç, Indústria i Navegació de la Comunitat Valenciana, a fi de completar la informació dels centres de treball.

 

**Article 28. Dedicació del tutor o tutora de Formació Professional Dual en el centre educatiu**

El tutor o tutora atendrà les necessitats dels nous requeriments de la Formació Professional Dual, la seua complexitat organitzativa i diversitat.

Serà necessari un tutor o tutora per grup de Formació Professional Dual que preferentment no ha de coincidir amb el tutor o tutora del mòdul professional de Formació en Centres de Treball, excepte en els grups en què tot l’alumnat siga de Formació Professional Dual.

La dedicació per al desenrotllament de les seues funcions es durà a terme segons es determina en l’Article 15 del present decret.

 

**Article 29. Altres agents implicats en la Formació Professional Dual******[8]****

Igualment, sempre que el centre educatiu els tinga reconeguts administrativament, intervindran en la correcta implantació de la Formació Professional Dual en el centre educatiu els agents següents: director o directora del centre, cap d’estudis de Formació Professional, cap de la família professional, coordinador o coordinadora de cicles formatius, tutor o tutora del mòdul de Formació en centres de treball, tutor o tutora de Formació Professional Dual, professorat de Formació i Orientació Laboral (FOL), professorat d’orientació, professorat d’idiomes/ llengües estrangeres, l’equip docent del grup a què pertanga l’alumne o alumna de Formació Professional Dual, i l’equip de prospectors de l’àrea territorial a què pertanga el centre educatiu que promou el projecte de Formació Professional Dual.

Reglamentàriament i, si és el cas, en les instruccions d’inici de curs sobre ordenació acadèmica i d’organització de l’activitat docent dels centres de la Comunitat Valenciana que impartisquen cicles formatius es detallaran les funcions específiques de cada un d’aquests agents implicats.

 

**Índex** **▲**

 

CAPÍTOL VII  
 Interrupció i cessament de la formació d’un alumne   
 o alumna en Formació Professional Dual

 

**Article 30. Interrupció i cessament de la formació d****’un alumne o alumna en Formaci****ó Professional Dual**

S’entén per interrupció la suspensió temporal per part d’un alumne o alumna una vegada iniciada la seua formació en Formació Professional Dual. El cessament, en canvi, suposarà l’abandó definitiu per part de l’alumne o alumna.

 

**Article 31. Interrupció de la formació en Formació Professional Dual per causes imputables a l****’alumne o alumna i els seus efectes**

La direcció del centre educatiu, d’ofici o a instància de l’empresa, pot interrompre la continuïtat de la Formació Professional Dual d’un determinat alumne o alumna en els casos següents:

1. Faltes d’assistència repetides i/o impuntualitat repetida no justificada d’acord amb el reglament de règim intern del centre educatiu.

2. Actitud incorrecta o falta d’aprofitament o rendiment.

3. Altres causes i/o faltes imputables a l’alumne o alumna que no permeten el normal desenrotllament de la Formació Professional Dual.

 

**Article 32. Altres supòsits que poden implicar la interrupció i cessament de la formació d****’un alumne o alumna en Formaci****ó Professional Dual i els seus efectes**

1. Altres supòsits que poden implicar la interrupció i cessament de la Formació Professional Dual seran:

a) Malaltia prolongada o accident de l’alumne o alumna o familiar fins al segon grau de consanguinitat o afinitat en línia recta o col·lateral.

b) Obligacions de tipus personal o familiar degudament justificades apreciades per l’equip directiu del centre educatiu que condicionen o impedisquen la normal dedicació a l’estudi.

c) Maternitat o paternitat, adopció o acolliment.

d) Incorporació a un lloc de treball incompatible amb les activitats formatives.

e) Altres circumstàncies de caràcter personal com puguen ser les associades a la violència de gènere, assetjament o altres.

f) Causes imputables a l’empresa.

2. En els casos mencionats anteriorment, si l’alumne o alumna ha realitzat un mínim del 85 % de les hores totals del sistema de Formació Professional Dual, i després d’aportar la documentació que justifique fefaentment les circumstàncies al·legades, el tutor o tutora junt amb l’equip educatiu i oït l’instructor o instructora del centre de treball podran dur a terme l’avaluació.

 

**Article 33. Conseqüències de la interrupció i cessament de la formació d****’un alumne o alumna en Formaci****ó Professional Dual**

Si per qualsevol motiu un alumne o alumna interromp o cessa la seua activitat formativa corresponent a la Formació Professional Dual en l’empresa i no hi ha possibilitat de substitució de formació en altra d’empresa, l’esmentat alumne o alumna tindrà assegurada una plaça en el règim ordinari en el mateix cicle formatiu i nivell que estiga cursant en Formació Professional Dual, en els termes que reglamentàriament es determine.

 

**Índex** **▲**

 

CAPÍTOL VIII  
 Exempció del mòdul professional de Formació en   
 Centres de Treball en Formació Professional Dual

 

**Article 34. Exempció del mòdul professional de Formació en Centres de Treball en Formació Professional Dual**

La direcció del centre educatiu públic corresponent podrà determinar l’exempció total o parcial del mòdul professional de Formació en Centres de Treball per la seua correspondència amb la pràctica laboral, sempre que s’acredite, almenys, un any a temps complet en cicles formatius de Formació Professional o el seu equivalent a temps parcial, d’experiència relacionada amb els estudis professionals que permeten demostrar l’adquisició de les capacitats corresponents al mòdul professional de Formació en Centres de Treball.

El procediment per a sol·licitar la mencionada exempció es determinarà reglamentàriament.

 

**Índex** **▲**

 

CAPÍTOL IX  
 Adaptacions curriculars del programa de formació

 

**Article 35. Adaptació curricular del programa de formació i/o del lloc formatiu per a alumnat amb discapacitat**

1. L’alumnat que tinga reconeguda la condició de persona amb discapacitat per la Conselleria competent en matèria de benestar social o altre organisme competent, podrà sol·licitar la corresponent adaptació curricular i/o del lloc formatiu per al desenrotllament de la Formació Professional Dual.

2. L’alumnat haurà de presentar una sol·licitud i adjuntar una còpia compulsada de la resolució, certificat o targeta acreditativa de la condició de persona amb discapacitat en què es detalle el grau d’esta i tots els informes mèdics o documentació que siguen necessaris per a concretar l’adaptació curricular corresponent.

3. El departament d’orientació, en col·laboració amb el tutor o tutora, dissenyarà, sempre que siga possible, un programa de formació que detallarà les adaptacions curriculars i mitjans necessaris per a poder realitzar les activitats formatives en funció del tipus de discapacitat de l’alumnat.

En tot cas, i previstes les adaptacions curriculars i/o del lloc, l’alumnat haurà de demostrar l’adquisició de les competències professionals corresponents per a obtindre l’avaluació positiva de la Formació Professional Dual.

4. Quan en l’empresa hi haja preparador o preparadora laboral especialitzat per a facilitar l’adaptació social i laboral dels treballadors i treballadores amb discapacitat, per mitjà de l’ocupació amb suport, en els termes previstos pel Reial Decret 870/2007, de 2 de juliol, pel qual es regula el programa d’ocupació amb suport com a mesura de foment d’ocupació de persones amb discapacitat en el mercat ordinari de treball, i les seues funcions d’orientació i acompanyament individualitzat siguen susceptibles d’estendre’s a l’alumnat que desenrotlle la Formació Professional Dual amb necessitats educatives especials les característiques de la qual coincidisquen amb els criteris de discapacitat fixats en l’esmentat reial decret, s’atribuirà al preparador o preparadora laboral especialitzat la condició de personal de suport del mencionat alumnat i, a este efecte, este podrà ser oït per a l’avaluació.

5. Les funcions que el preparador o preparadora laboral especialitzat podran realitzar amb la supervisió del tutor o tutora i la col·laboració de l’instructor o instructora seran les següents:

a) Orientació, assessorament i acompanyament a l’alumnat amb discapacitat, elaborant per a cada alumne i alumna un programa d’adaptació al lloc de treball.

b) Labors d’acostament, suport i mútua ajuda entre l’alumnat beneficiari del programa d’ocupació amb suport, l’empresa i el personal d’esta que compartisca tasques amb l’alumnat amb discapacitat.

c) Suport a l’alumnat en el desenrotllament d’habilitats socials i comunitàries, de manera que puga relacionar-se amb l’entorn laboral en les millors condicions.

d) Formació específica de l’alumnat amb discapacitat en les tasques inherents al lloc formatiu, d’acord amb la normativa vigent.

e) Seguiment de l’alumnat i avaluació del procés d’inserció en el lloc formatiu. Estes accions tindran per objecte la detecció de necessitats i la prevenció de possibles obstacles, tant per a l’alumnat com per a l’empresa, que posen en perill l’objectiu d’inserció i permanència en l’ocupació.

f) Assessorament i informació a l’empresa sobre les necessitats i processos d’adaptació del lloc formatiu.

 

**Índex** **▲**

 

CAPÍTOL X   
 Finançament

 

**Article 36. Finançament**

Sempre que hi haja disponibilitat de crèdit, podran ser convocades subvencions a empreses per a la contractació d’alumnes en el sistema de Formació Professional Dual.

 

**Índex** **▲**

 

DISPOSICIONS ADDICIONALS

 

**Primera. Assignació d****’hores lectives**

La implantació de la Formació Professional Dual no podrà suposar una reducció o increment de les hores lectives del professorat excepte pel que fa a les hores assignades al tutor o tutora de Formació Professional Dual.

 

**Segona. Comissió de seguiment**

Es constituirà una comissió de treball per al seguiment de la implantació de la Formació Professional Dual d’acord amb el que estableix l’Article 16 del Decret 155/2000, de 17 d’octubre, del Consell, pel qual es regula el Consell Valencià de Formació Professional.

La mencionada comissió es reunirà almenys una vegada a l’any a fi de fer un seguiment i dissenyar les propostes de millora del nou model de la Formació Professional Dual a la Comunitat Valenciana.

La comissió alçarà acta de les reunions on constaran els acords més rellevants adoptats.

 

**Índex** **▲**

 

DISPOSICIONS TRANSITÒRIES

 

**Primera. Implantació de la Formació Professional Dual******[9]****

*Sense efecte*

 

**Segona. Projectes de Formació Professional presentats a l****’empara de l****’Orde de 20 de juliol de 2009, de la Conselleria d****’Educaci****ó, per la qual s****’establix a la Comunitat Valenciana el r****ègim d****’alternan****ça entre formaci****ó i treball en les ensenyances de Formaci****ó Professional******[10]****

*Sense efecte*

 

**Índex** **▲**

 

DISPOSICIÓ DEROGATÒRIA

 

**Única. Abast de la derogació normativa**

1. Queden derogades totes les disposicions del mateix rang o inferior que s’oposen al que disposa este decret.

2. Igualment, queda derogada l’Orde de 20 de juliol de 2009, de la Conselleria d’Educació, per la qual s’establix a la Comunitat Valenciana el règim d’alternança entre formació i treball en les ensenyances de Formació Professional.

 

**Índex** **▲**

 

DISPOSICIONS FINALS

 

**Primera. Aplicació i desplegament**

S’autoritza a la persona titular de la conselleria competent en matèria educativa per a dictar totes les disposicions que siguen necessàries per a l’aplicació i desplegament del que disposa este decret.

 

**Segona. Entrada en vigor**

Este decret entrarà en vigor l’endemà de ser publicat en el *Diari Oficial de la Comunitat Valenciana*.

 

**Índex** **▲**

 

Torrevieja, 14 de juny de 2013

 

El president de la Generalitat,  
 ALBERTO FABRA PART

 

La consellera d’Educació, Cultura i Esport,  
 MARÍA JOSÉ CATALÁ VERDET 

 

 

 

---

****[1]****L’apartat 2 de l’article 4 s’afig per l’article 1 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/), de modificació del Decret 74/2013, de 14 de juny, del Consell, pel qual es regula la Formació Professional Dual del sistema educatiu a la Comunitat Valenciana (DOGV núm. 9054 de 06.04.2021).

****[2]****L’apartat 1 de l’article 5 es modifica per l’article 2 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[3]****L’article 10 es modifica per l’article 3 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[4]****L’apartat 2 de l’article 11 es modifica per l’article 4 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[5]****L’article 12 es modifica per l’article 5 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[6]****L’article 17 es modifica per l’article 6 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[7]****L’article 19 es modifica per la disposició final primera del [**Decret 66/2024, de 21 de juny, del Consell**](https://dogv.gva.es/va/eli/es-vc/d/2024/06/21/66/), pel qual es modifica el Decret 107/2022, de 5 d'agost, del Consell, pel qual s'establix l'ordenació i el currículum d'Educació Secundària Obligatòria, i l'Orde 19/2023, de 29 de juny, de la Conselleria d'Educació, Cultura i Esport, per la qual es regulen els procediments derivats del Decret 107/2022, de 5 d'agost, del Consell, pel qual s'establixen l'ordenació i el currículum d'Educació Secundària Obligatòria, i del Decret 108/2022, de 5 d'agost, del Consell, pel qual s'establixen l'ordenació i el currículum de Batxillerat, així com l'organització i el funcionament del Batxillerat nocturn i a distància a la Comunitat Valenciana (DOGV núm. 9878 de 26.06.2024).

****[8]****L’article 29 es modifica per l’article 7 del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[9]****La disposició transitòria primera es deixa sense efecte per la disposició derogatòria única del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).

****[10]****La disposició transitòria segona es deixa sense efecte per la disposició derogatòria única del [**Decret 47/2021, de 26 de març, del Consell**](https://dogv.gva.es/va/eli/es-vc/d/2021/03/26/47/).


Còpia Permalink ELI